Imtella' Awwissu 24, 2021 Rapport: Tony Dimech Żewġ ministeri; dak tal-Edukazzjoni u tal-Energija, ħadmu flimkien biex it-taħriġ edukattiv isib soluzzjonijiet għal sitwazzjonijiet ġodda li jinħolqu. Permezz ta' ftehim bejn l-MCAST u l-Korporazzjoni għas-Servizzi tal-Ilma għadd ta' ħaddiema u studenti qed jingħataw taħriġ fit-Teknoloġija tal-Ilma, li huwa rilevanti biex tkun assigurata provvista fiż-żmien li ġej. Il-Korporazzjoni għas-Servizzi tal-Ilma u l-MCAST reġgħu daħlu għall-ftehim ieħor biex kemm ħaddiema tal-korporazzjoni u anke studenti tal-MCAST jingħataw it-taħriġ li għandha bżonn din l-industrija. L-esperjenza tal-aħħar ħames snin ħalliet il-frott mixtieq mhux biss għal dawk li tejbu l-karrieri tagħhom permezz tat-taħriġ, iżda anke għall-Korporazzjoni li assigurat provvista adekwata skont in-neċessitajiet ġodda li nħolqu. It-Teknoloġija tal-Ilma qed tingħata importanza kbira biex permezz tal-innovazzjoni jinstabu metodi ġodda li jassiguraw li l-poplu Malti u Għawdxi jsib l-ilma fil-vit. Il-Ministru għall-Energija Miriam Dalli qalet li fl-aħħar ħames snin, mal-20 persuna, bejn studenti tal-MCAST u ħaddiema tal-Korporazzjoni, ibbenefikaw minn taħriġ organizzat bejn l-MCAST u l-Korporazzjoni għas-Servizzi tal-Ilma. "Irridu nibdew nindirizzaw l-istudenti meta jkunu għadhom l-iskola u għalhekk huwa importanti li ftehim bħal dan jiġi estiż, fl-aħħar ħames snin kien qed ikollna madwar 20 student fis-sena li jiġu attirati lejn il-Korporazzjoni għas-Servizzi tal-Ilma u jieħdu esperjenza hawnhekk. Minn dawk ikollok min ikompli biex ikollu xogħol mal-korporazzjoni. Huwa dan il-mod kif irridu nibdew naħdmu fis-snin li ġejjin biex lill-istudenti tagħna nibdew inħarrġuhom minn fuq il-bankijiet tal-iskola," qalet il-Ministru Dalli. Il-Ministru tal-Edukazzjoni, Justyne Caruana, qalet li l-apprentistat huwa importanti ħafna biex id-dinja tax-xogħol u l-edukazzjoni jersqu aktar lejn xulxin. Hija qalet li l-Gvern investa mat-€3 miljun fl-apprentistat. "Is-settur tal-apprentistat huwa importanti ħafna u għalhekk investejna 3 miljuni biex inkunu nistgħu nsostnu dan is-settur. Finalment irridu nagħtu edukazzjoni ħolistika lill-istudenti tagħna, mhux biss dawk żgħar, imma dawk li diġà qed jaħdmu imma jridu javvanzaw fil-karrieri tagħhom u dak huwa aspett importanti ħafna li l-MCAST qed taqdi," fissret il-Ministru Caruana. Il-ftehim kien iffirmat mill-Prinċipal u Kap Eżekuttiv tal-MCAST, James Calleja, u l-Kap Eżekuttiv tal-Korporazzjoni għas-Servizzi tal-Ilma, Ivan Falzon.